Birgitte Vind (S), 2024-11-12:
Tak for det, formand.
Jeg tror, vi deler den samme foragt for den ligegyldighed, som techgiganterne har udvist, når det kommer til at anvende vanedannende designs både i spil og på sociale medier og ikke mindst den der manglende beskyttelse af børn mod at kunne komme ind på sider, hvor der er indhold, der ikke er egnet til børn.
Men vi har jo også både i Europa og på dansk plan måske været alt for lang tid om at regulere techgiganterne.
Techgiganterne har haft mere end 22 år til at opbygge de her vilde forretningsmodeller, de har i dag.
Da EU vedtog handelsdirektivet i 2000, havde vi jo sådan en vision i EU om, at der skulle være plads til innovation, og at vi skulle fritage platforme for etisk ansvar, fordi der skulle være plads til den her innovation.
Da jeg forlod folkeskolen for over 5 år siden nu for at gå ind i landspolitik, var det desværre med nogle meget trælse erfaringer i rygsækken, for jeg havde oplevet, hvad børn og unge blev påvirket af allerede dengang gennem sociale medier og også på nettet generelt.
Derfor er jeg også rigtig glad for, at både den tidligere S-regering og også den nuværende har en meget, meget klar og markant holdning, som ministeren sagde.
Heldigvis har regeringen jo været foran på en række områder.
Vi har tidligere på året sendt anbefalinger ud til skolerne, hvilket er rigtig, rigtig godt, og til daginstitutioner.
Vores erhvervsminister, som lige har forladt salen, har gentagne gange haft møde med techgiganterne selv for at få dem i tale.
Vi har også via den seneste digitaliseringsstrategi, som et bredt flertal her i Folketinget står bag, været enige om, at vi skal gå ad EU-sporet og fortsætte kampen for bl.a. aldersverifikation.
Som SF jo også ved, har vi også her i salen behandlet et borgerforslag – jeg tror, det var sidste år – hvor vi jo også blev enige om at gå ad EU-sporet.
Med den seneste forordning om digitale tjenester, hvor der stilles krav til bl.a. platforme om, at de skal vurdere de systemiske risici, som udspringer af deres tjenester, har vi jo også fået et nyt redskab ad den vej, vel vidende, og det tænker jeg også at SF og Socialdemokratiet deler opfattelsen af, at det, uha, godt kan gå for langsomt, og hvor hurtigt kan vi nu få fat om nældens rod med det her?
Men det er jo sådan set sådan ifølge artikel 54 i forordningen om digitale tjenester, at tjenestemodtagerne har ret til i overensstemmelse med EU-ret og national ret at søge erstatning fra udbyderne af formidlingstjenester for enhver skade eller ethvert tab, som de lider som følge af pågældende udbyders misligholdelse af sine forpligtelser.
Jeg kan ikke være mere enig med SF i, at det er så vigtigt, at vi får fat om det her, og jeg har den største sympati for det.
Men som ministeren også sagde, lægger det her beslutningsforslag på en eller anden måde op til, at der skal være omvendt bevisbyrde, og i Socialdemokratiet kan vi ikke rigtig se, hvordan vi skal leve det ud.
Men SF skal vide, at vi er meget, meget glade for den konstante presbold, SF holder på det her, og vi kommer jo også til at presse på.
Jeg håber jo også, og det synes jeg også at ministeren var inde på, at når vi nu får EU-formandskabet, bliver noget af det her, altså hvordan vi kommer efter techgiganterne, noget af det, der skal fylde.
Vi skal stå sammen i EU for at få hånd om det.
Det der med, at hver enkelt medlemsstat skal tage de store kampe, bliver rigtig, rigtig svært.
Så jeg vil ligesom ministeren sige: Alle de veje, vi kan finde i det her for at beskytte vores børn og unge, skal vi gå, hvor der er juridisk mulighed for det.
Tak for ordet.